CELEX: 62019CN0149
Language: da
Date: 2019-02-22 00:00:00
Title: Sag C-149/19: Anmodning om præjudiciel afgørelse indgivet af Okresný súd Bratislava (Den Slovakiske Republik) den 22. februar 2019 — straffesag mod R.B.

29.4.2019   
            
            
               DA
            
            
               Den Europæiske Unions Tidende
            
            
               C 148/28
            
         
      Anmodning om præjudiciel afgørelse indgivet af Okresný súd Bratislava (Den Slovakiske Republik) den 22. februar 2019 — straffesag mod R.B.
      (Sag C-149/19)
      (2019/C 148/26)
      Processprog: slovakisk
      
         Den forelæggende ret
      
      Okresný súd Bratislava V
      
         Tiltalt i straffesagen
      
      R.B.
      
         Præjudicielle spørgsmål
      
      
                  1)
               
               
                  Er det i overensstemmelse med artikel 4 og artikel 8, stk. 2, i Europa-Parlamentets og Rådets direktiv 2012/13/EU (1) af 22. maj 2012 om ret til information under straffesager (herefter »direktiv 2012/12/EU«), retten til frihed og sikkerhed som omhandlet i artikel 6 i Den Europæiske Unions charter om grundlæggende rettigheder (herefter »chartret«), retten til forsvar i chartrets artikel 48, stk. 2, og retten til en retfærdig rettergang i chartrets artikel 47, når nationale myndigheder ikke skriftligt, under en tilbageholdelse, meddeler en anholdt person alle (eller samtlige) de i artikel 4, stk. 2, i direktiv 2012/12/EU omhandlede informationer (navnlig om retten til aktindsigt i materiale i sagen), og heller ikke gør det muligt at anfægte undladelsen af at fremlægge disse informationer i henhold til artikel 8, stk. 2, i direktiv 2012/13/EU? Såfremt dette spørgsmål besvares benægtende, spørges, om en sådan tilsidesættelse af EU-retten på et hvilket som helst tidspunkt i straffesagen kan påvirke lovligheden af den personlige frihedsberøvelse med anholdelse og varetægtsfængsling samt lovligheden af opretholdelsen af tilbageholdelsen?
               
            
                  2)
               
               
                  Er en national bestemmelse såsom § 172, stk. 3, i den slovakiske straffelov, som — uden at tage hensyn til princippet om individuelle straffe — straffer ulovlig handel med narkotika, og hvorefter en domstol ikke kan idømme en kortere fængselsstraf end minimumsstraffen på 20 år, i overensstemmelse med artikel 4 i Rådets rammeafgørelse 2004/757/RIA (2) af 25. oktober 2004 om fastsættelse af mindsteregler for gerningsindholdet i strafbare handlinger i forbindelse med ulovlig narkotikahandel og straffene herfor, princippet om loyalt samarbejde som fastsat i artikel 4, stk. 3, i traktaten om Den Europæiske Union, artikel 267 i traktaten om Den Europæiske Unions funktionsmåde, artikel 82 og 83 i traktaten om Den Europæiske Unions funktionsmåde, retten til retfærdig rettergang i chartrets artikel 47, princippet om, at straffens omfang skal stå i rimeligt forhold til overtrædelsen i chartrets artikel 49, stk. 3, og proportionalitetsprincippet, enhedsprincippet, effektivitetsprincippet samt princippet om EU-rettens forrang? Er det med henblik på besvarelsen af dette spørgsmål relevant, at den ulovlige narkotikahandel ikke er foretaget af en kriminel organisation i EU-retlig forstand?
               
            
         (1)  EUT 2012, L 142, s. 1.
      
         (2)  EUT 2004, L 335, s. 8.